PRAVILA

SUSRETA KNJIŽEVNIKA SISAČKO- MOSLAVAČKE ŽUPANIJE

(u daljnjem tekstu Pravila)

**Članak 1.**

Susret književnika Sisačko-moslavačke županije (u daljnjem tekstu Susret) književna je manifestacija koja jednom godišnje okuplja zainteresirane književne stvaratelje i prezentira njihova najbolja književna ostvarenja.

**Članak 2.**

Cilj Susreta je poticanje i promicanje kvalitetnog književnog stvaralaštva književnika amatera rođenih i/ili nastanjenih u Sisačko-moslavačkoj županiji, koji pišu hrvatskim jezikom, poticanje i njegovanje svih hrvatskih narječja i svih oblika formi u književnosti, afirmacija književnika amatera i njihovih djela, obogaćivanje hrvatske pisane baštine i razvoj publike, kao i poticanje rada književnika amatera.

**Članak 3.**

Susretu prethodi književni natječaj (u daljnjem tekstu Natječaj), koji jednom godišnje raspisuje organizator Susreta – Zajednica kulturno umjetničkih udruga Sisačko-moslavačke županije (dalje: Zajednica).

PRIJAVE NA NATJEČAJ I PRAVO SUDJELOVANJA

1) Na Natječaj se mogu prijaviti građani rođeni i/ili nastanjeni na području Sisačko-moslavačke županije stariji od 15 godina (osim članova Društva hrvatskih književnika i Hrvatskog društva pisaca), koji su članovi Zajednice (učlanjeni u Zajednicu kao fizičke osobe ili su u članstvu udruga članica Zajednice) te ne-članovi Zajednice koji uplate kotizaciju za sudjelovanje u iznosu od 20,00 kn.

2) Po raspisanom Natječaju, autori šalju svoje radove napisane u programu Microsoft Office Word isključivo u elektronskom obliku na e-mail adresu **knjizevni.pleter@gmail.com** s naznakom „Za književni natječaj“, najkasnije do roka za slanje radova objavljenog u tekstu Natječaja. Svaki autor svoje radove potpisuje istom zaporkom dužine između 5 i 10 znakova. Unutar Word dokumenta s radovima ne smiju pisati osobni podaci autora. Organizator se obvezuje radove umnožiti i dostaviti Prosudbenom povjerenstvu isključivo potpisane zaporkama, odnosno jamči autorima potpunu tajnost podataka o stvarnom identitetu do okončanja procesa žiriranja. Uz radove prijavitelji su dužni dostaviti i popunjenu prijavnicu koja je sastavni dio prijave, u kojoj se jedino navode puni podaci o identitetu. Obrazac Prijavnice objaviti će se uz tekst književnog natječaja te će biti dostupna na službenoj web stranici Zajednice. Uz prijavnicu dostavljaju i potvrdu o članstvu u udruzi koja je članica Zajednice, odnosno ako nisu članovi takve udruge, dostavljaju potvrdu (uplatnicu) o uplaćenoj kotizaciji za sudjelovanje na Natječaju.

Popunjena i potpisana prijavnica, potvrda o članstvu u udruzi članici Zajednice odnosno potvrda (uplatnica) o uplaćenoj kotizaciji dostavljaju se u pdf formatu elektroničkom poštom zajedno sa radom koji se šalje na natječaj.

3) Na Natječaj se primaju poetski i prozni radovi na hrvatskom jeziku uz mogućnost korištenja hrvatskih narječja: kajkavsko, čakavsko i štokavsko i svih govora: ijekavski, ikavski i ekavski.

4) Autori poetskih radova na Natječaj mogu poslati do 5 pjesama, poema, haikua ili ostalih poetskih oblika.

5) Autori proznih radova na Natječaj mogu poslati 1 prozni rad (pripovijetke ili novele, putopisi, eseji,

romani, drame te ostali prozni oblici).

6) Jedan autor na Natječaj može poslati radove u obje kategorije.

7) Radovi koji se šalju na Natječaj ne smiju biti prethodno objavljeni, a dramski tekstovi ni objavljeni ni uprizoreni (do objave rezultata Natječaja).

8) Radovi iz područja stvaralaštva za djecu ne ulaze u konkurenciju Natječaja.

9) Svi radovi trebaju biti napisani osobnim računalom u programu Microsoft Office Word, font Times New Roman, veličina slova 12 i ne vraćaju se autorima poslije vrednovanja. Poetski radovi se šalju u jednom Word dokumentu, prozni u drugom. Poetski radovi trebaju biti napisani na način da svaki sljedeći rad počinje pri vrhu sljedeće stranice.

10) Nepotpune prijave, radovi poslani nakon isteka roka za slanje radova, kao i sve prijave koje nisu u

skladu s Pravilima Susreta i propozicijama raspisanog književnog natječaja neće biti uzeti u razmatranje.

**Članak 4.**

VREDNOVANJE I ODABIR RADOVA ZA SUSRET

1) Po završetku Natječaja, Prosudbeno povjerenstvo Susreta čita i vrednuje pristigle radove te

odabire autore koji će na Susretu od Zajednice primiti priznanje „Književni pleter Sisačko-moslavačke županije“ za pojedine kategorije.

2) Svi sudionici na Natječaju dobiti će Zahvalnicu za sudjelovanje.

3) Zajednica objavljuje rezultate Natječaja najkasnije 30 dana nakon isteka natječajnog roka na web stranici Zajednice.

4) Svi odabrani autori trebaju u roku 8 dana po objavi rezultata i kontaktu organizatora dostaviti suglasnost kojom na Zajednicu prenose pravo korištenja svojih radova radi objave u tiskanom i elektronskom obliku u svrhu:

- tiskanja programskih materijala Susreta

- objavljivanja na web stranici Zajednice

za što neće potraživati nikakva prava po materijalnoj osnovi. Sva ostala prava zadržavaju kao autori

prema Zakonu o autorskim pravima. Obrazac suglasnosti bit će objavljen uz rezultate Natječaja na

web stranici Zajednice.

**Članak 5.**

PROSUDBENO POVJERENSTVO

1) Prosudbeno povjerenstvo broji do tri člana, odabrana između eminentnih hrvatskih književnika koje delegira Hrvatski sabor kulture, a Zajednica može, u dogovoru s Hrvatskim saborom kulture odrediti i manji broj članova Prosudbenog povjerenstva ukoliko na Natječaj ne pristigne veći broj radova.

2) Zadaća članova Povjerenstva je izrada originalnog intelektualnog pisanog djela – evaluacije koje će

izraziti kao govorno djelo iz područja književne umjetnosti na Susretu.

3) Odluke stručnog povjerenstva su konačne.

**Članak 6.**

KRITERIJI ZA ODABIR RADOVA/ELEMENTI VREDNOVANJA

1) Prilikom vrednovanja i odabira radova za Susret, Prosudbeno povjerenstvo vrednovat će sljedeće

elemente:

- kreativnu i estetsku razinu djela

- obogaćivanje i pravilnu uporabu hrvatskog jezika i narječja

- bogatstvo i raznolikost tematike

- jezičnu i stilističku inventivnost

**Članak 7.**

PRIZNANJA

1) Prema odluci Prosudbenog povjerenstva na Susretu će biti dodijeljene sljedeće nagrade:

a) Priznanje ''Književni pleter Sisačko-moslavačke županije za najbolje pjesničko ostvarenje“

b) Priznanje ''Književni pleter Sisačko-moslavačke županije za najbolje prozno ostvarenje“

c) Priznanje ''Književni pleter Sisačko-moslavačke županije za najboljeg mladog autora“ (u dobi od 15 do 29 godina)

d) Priznanje ''Književni pleter Sisačko-moslavačke županije za promicanje zavičajnih vrijednosti Sisačko-moslavačke županije“

(Napomena: samo u slučaju ako Prosudbeno povjerenstvo prepozna zavičajne vrijednosti u nekom od pristiglih radova. Za ovo priznanje automatski konkuriraju svi poetski i prozni radovi samim činom prijave. Ne radi se o posebnoj kategoriji i nije ju potrebno navoditi prilikom prijave.)

e) Prosudbeno povjerenstvo i organizator zadržavaju pravo, osim prvonagrađenih autora, pohvaliti do dva autora u svakoj kategoriji, ako se za to pokaže potreba.

2) Dobitnici priznanja stječu pravo nastupa na manifestaciji „Županijski pleter“ na način da će na istome nastupiti izvodeći svoje nagrađeno djelo, ili njegov dio, ovisno o organizacijskim mogućnostima ove manifestacije i karakteristikama samog djela.

**Članak 8.**

PROGRAM SUSRETA

Program Susreta obuhvaća nastup nagrađenih autora (dobitnika priznanja) s nagrađenim radovima, stručne osvrte članova Prosudbenog povjerenstva te svečanu dodjelu priznanja i zahvalnica.

Dodatni i konačni program Susreta određuje i kreira Zajednica kao organizator.

**Članak 9.**

OPĆE ODREDBE

1) Organizator Susreta – Zajednica, u dogovoru sa suorganizatorima određuje vrijeme i mjesto održavanja Susreta, kao i druga organizacijska pitanja.

2) Putne troškove dolaska i odlaska sudionika Susreta (autora čiji su radovi nagrađeni, pohvaljeni i

odabrani za Susret ) organizatori ne snose.

3) Sve obavijesti uz književni natječaj i organizaciju Susreta bit će pravovremeno dostavljene izabranim autorima i objavljene na službenoj web stranici Zajednice

**Članak 10.**

Pravila stupaju na snagu danom donošenja na sjednici Upravnog odbora Zajednice, održanoj 13. rujna 2019. godine